SL Uradni list Evropske unije C 66/1

MNENJE št. 1/2011

o predlogu uredbe Sveta o spremembi Uredbe (ES) št. 215/2008 o finančni uredbi, ki se uporablja za 10. Evropski razvojni sklad, v zvezi z Evropsko službo za zunanje delovanje

(v skladu s členom 287(4) PDEU)

(Besedilo velja za EGP)

RAČUNSKO SODIŠČE EVROPSKE UNIJE JE –

ob upoštevanju Pogodbe o delovanju Evropske unije in zlasti člena 287(4) Pogodbe,

ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju dne 23. junija 2000 (1) in spremenjenega v Luxembourgu dne 25. junija 2005 (2) (v nadaljnjem besedilu: Sporazum o partnerstvu AKP-ES),

ob upoštevanju Sklepa Sveta 2001/822/ES z dne 27. novembra 2001 o pridružitvi čezmorskih držav in ozemelj Evropski skupnosti (3), kakor je bil spremenjen s Sklepom Sveta 2007/249/ES z dne 19. marca 2007 (4),

ob upoštevanju Notranjega sporazuma med predstavniki vlad držav članic, ki so se sestali v okviru Sveta, o financiranju pomoči Skupnosti v okviru večletnega finančnega okvira za obdobje 2008–2013 v skladu s Sporazumom o partnerstvu AKP-ES o dodelitvi finančne pomoči čezmorskim državam in ozemljem, za katero se uporablja Četrti del Pogodbe ES (v nadaljnjem besedilu: Notranjega sporazuma), in zlasti člena 10(2) Notranjega sporazuma (5),

ob upoštevanju Uredbe (EU, Euratom) št. 1081/2010 Evropskega parlamenta in Sveta z dne 24. novembra 2010 o spremembi Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti, v zvezi z Evropsko službo za zunanje delovanje (6),

ob upoštevanju Mnenja Sodišča št. 4/2010 o predlogu uredbe Evropskega parlamenta in Sveta o spremembi Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti, v zvezi z Evropsko službo za zunanje delovanje (7),

ob upoštevanju Komisijinega predloga uredbe Sveta z dne 20. decembra 2010 o spremembi Uredbe (ES) št. 215/2008 o finančni uredbi, ki se uporablja za deseti Evropski razvojni sklad, v zvezi z Evropsko službo za zunanje delovanje (8),

ob upoštevanju zaprosila Sveta za mnenje o zgoraj omenjenem predlogu, ki ga je Sodišče prejelo 14. januarja 2011 –

SPREJELO NASLEDNJE MNENJE:

Splošne pripombe

1. Namen predloga uredbe Sveta, o katerem je Svet zaprosil za mnenje, je spremeniti finančno uredbo, ki se uporablja za deseti Evropski razvojni sklad (v nadaljnjem besedilu: ERS), da se njena pravila prilagodijo specifičnim značilnostim Evropske službe za zunanje delovanje, ki je predvidena v členu 27(3) Pogodbe o Evropski uniji, kakor je bila spremenjena z Lizbonsko pogodbo, ki je začela veljati 1. decembra 2009.

2. Ob upoštevanju specifičnosti ERS so spremembe, ki jih predlaga Komisija, v skladu s spremembami finančne uredbe, ki se uporablja za splošni proračun, uvedenimi z istim namenom z Uredbo (EU, Euratom) št. 1081/2010 Evropskega parlamenta in Sveta z dne 24. novembra 2010 o spremembi Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti, v zvezi z Evropsko službo za zunanje delovanje.

3. V skladu z novo strukturo ESZD in dolžnostmi vodje delegacije Unije bo slednji poročal dvema različnima organoma. Kot je omenjeno že v njegovem mnenju št. 4/2010, Sodišče ugotavlja, da bo pri upravljanju nove strukture treba paziti, da se med drugim prepreči navzkrižje prednostnih nalog. Sodišče ima enake pomisleke tudi v zvezi z (a) bistvenimi odstopanji od finančne uredbe, ki se uporablja za deseti ERS, saj bo nadaljnji prenos pooblastil Komisije za izvajanje ERS dodeljen odredbodajalcem (vodjem delegacij), ki ne bodo več spadali v službe Komisije; (b) povečano zapletenostjo finančnega poslovodenja in poročanja o nalogah in delu delegacij; (c) precejšnjo negotovostjo glede tega, kako bodo delegacije Unije izvrševale sredstva, predvidena za odhodke za podporo v zvezi z ERS v skladu s členom 6 Notranjega sporazuma, kar v predlogu ni pojasnjeno.

Posebne pripombe

4. Za zagotovitev skladnosti z določbami finančne uredbe, ki se uporablja za splošni proračun, bi bilo treba predlaganemu zadnjemu odstavku člena 17 dodati naslednji stavek: „Ta ureditev ne vsebuje nobenih odstopanj od določb finančne uredbe.“

5. V zvezi s pododstavkom, ki naj bi se po predlogu Komisije dodal členu 39(1), Sodišče opozarja na tveganje dvoumnosti izraza „celotno izvajanje sredstev ERS“ zaradi dela sredstev ERS, ki jih upravlja Evropska investicijska banka.

To mnenje je sprejel senat III, ki ga vodi g. Jan KINŠT, član Evropskega računskega Sodišča, v Luxembourgu na svojem zasedanju 1. februarja 2011. Za Računsko sodišče Vítor Manuel da SILVA CALDEIRA Predsednik

(1) UL L 317, 15.12.2000, str. 3.

(2) UL L 287, 28.10.2005, str. 4.

(3) UL L 314, 30.11.2001, str. 1, in UL L 324, 7.12.2001, str. 1.

(4) UL L 109, 26.4.2007, str. 33.

(5) UL L 247, 9.9.2006, str. 32.

(6) UL L 311, 26.11.2010, str. 9.

(7) UL C 145, 3.6.2010, str. 4.

(8) COM(2010) 795 konč.